CELEX: 32018D1222
Language: et
Date: 2018-09-05 00:00:00
Title: Komisjoni otsus (EL) 2018/1222, 5. september 2018, mis käsitleb kavandatavat kodanikualgatust „End the Cage Age“ (teatavaks tehtud numbri C(2018) 5829 all)

10.9.2018   
               
               
                  ET
               
               
                  Euroopa Liidu Teataja
               
               
                  L 227/7
               
            
         KOMISJONI OTSUS (EL) 2018/1222,
         5. september 2018,
         mis käsitleb kavandatavat kodanikualgatust „End the Cage Age“
         
            
               (teatavaks tehtud numbri C(2018) 5829 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
         ning arvestades järgmist:
         
                     (1)
                  
                  
                     Kavandatava kodanikualgatuse „End the Cage Age“ teema on järgmine: „Euroopa Liidus on sadu miljoneid põllumajandusloomi, keda hoitakse peaaegu terve elu puuris, kus nad on sunnitud taluma suuri kannatusi. Kutsume Euroopa Komisjoni üles tegutsema selle nimel, et selline jõhker loomapidamisviis lõpetada.“
                  
               
                     (2)
                  
                  
                     Kavandatava kodanikualgatuse eesmärgid on järgmised: „Puuris hoidmine põhjustab igal aastal kannatusi lugematutele põllumajandusloomadele. See on julm ja ebavajalik, kuna kasutada saab ka puurivabu süsteeme, mille puhul loomade elutingimused on paremad. Seepärast kutsume komisjoni üles esitama õigusloomeettepanekut järgmiste loomapidamisviiside keelustamiseks: munakanade, küülikute, noorkanade, aretusbroilerite, aretusmunakanade, vuttide, partide ja hanede puurid; emiste poegimislatrid; emiste individuaalsulud (riikides, kus need ei ole veel keelatud); vasikate üksikaedikud (riikides, kus need ei ole veel keelatud).“
                  
               
                     (3)
                  
                  
                     Euroopa Liidu lepinguga tugevdatakse liidu kodakondsust ja täiustatakse liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Aluslepingute rakendamiseks võib vastu võtta liidu õigusakti, et kehtestada ühise põllumajanduspoliitika eesmärkide saavutamiseks vajalikud sätted, sealhulgas puuris pidamise keeld põllumajandusliku tootmise raames, Euroopa Liidu toimimise lepingu artikli 43 lõike 2 alusel.
                  
               
                     (6)
                  
                  
                     Kuivõrd see käsitleb põllumajandusliku tootmisega seotud keelde sätestavaid komisjoni seadusandlikke ettepanekuid, ei jää kavandatav kodanikualgatus ilmselgelt välja komisjoni volituste ulatusest, mille kohaselt komisjonil on õigus esitada ettepanek liidu õigusakti kohta, millega rakendatakse aluslepinguid vastavalt määruse artikli 4 lõike 2 punktile b.
                  
               
                     (7)
                  
                  
                     Lisaks on moodustatud kodanike komitee ja määratud kontaktisikud, nagu on ette nähtud eespool nimetatud määruse artikli 3 lõikega 2, ning kavandatud kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud ELi lepingu artiklis 2.
                  
               
                     (8)
                  
                  
                     Kavandatav kodanikualgatus „End the Cage Age“ tuleks seega registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Käesolevaga registreeritakse kavandatav kodanikualgatus „End the Cage Age“.
            
            
               2.   Kõnealusele kavandatud kodanikualgatusele võib toetusavaldusi koguda, lähtudes arusaamast, et selle eesmärk on komisjoni ettepaneku esitamine õigusakti vastuvõtmiseks, milles sätestatakse põllumajandusliku tootmisega seotud keelud.
            
         
         
            Artikkel 2
            Käesolev otsus jõustub 11. septembril 2018.
         
         
            Artikkel 3
            Käesolev otsus on adresseeritud kavandatava kodanikualgatuse „End the Cage Age“ korraldajatele (kodanike komitee liikmetele), keda esindavad kontaktisikutena Léopoldine CHARBONNEAUX ja Olga KIKOU.
         
         
            Brüssel, 5. september 2018
            
               
                  Komisjoni nimel
               
               
                  esimene asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.